b'\n_START_ARTICLE_\nSlagteren\n_START_SECTION_\nHandling\n_START_PARAGRAPH_\nH\xc3\xa9l\xc3\xa8ne (St\xc3\xa9phane Audran) er den unge, ensomme, lidt naive kvindelige l\xc3\xa6rer i en lille landsby. Hun er vellidt i byen og af sine elever. Ved et landsbybryllup i filmens begyndelse for L\xc3\xa9on (Mario Beccara), H\xc3\xa9l\xc3\xa8nes kollega, f\xc3\xa5r hun som bordherre byens slagter, Popaul (Jean Yanne), der er ungkarl og ganske charmerende. Han har v\xc3\xa6ret i krig i b\xc3\xa5de Algeriet og Indokina, hvor han har oplevet d\xc3\xb8d og tortur. Efterh\xc3\xa5nden opbygger de et n\xc3\xa6rt venskab, der dog forbliver platonisk, idet H\xc3\xa9l\xc3\xa8ne stadig plejer de mentale s\xc3\xa5r efter et tidligere, mislykket forhold._NEWLINE_P\xc3\xa5 en ekskursion med sin klasse til nogle huler i omegnen finder H\xc3\xa9l\xc3\xa8ne det seneste offer for en seriemorder, der er p\xc3\xa5 spil p\xc3\xa5 egnen. Offeret viser sig at v\xc3\xa6re L\xc3\xa9ons kone, og da H\xc3\xa9l\xc3\xa8ne n\xc3\xa6r offeret finder Popauls lighter, frygter hun, at hendes ven er morderen. Hun skjuler lighteren for politiet og \xc3\xa5nder lettet op, da hun i forbindelse med et bes\xc3\xb8g af Popaul ser, at han fortsat har sin lighter. Det er dog kun en midlertidig lettelse, da hun senere g\xc3\xb8r en ny opdagelse, der g\xc3\xb8r Popaul til den sandsynlige morder._NEWLINE_Da han til sidst forst\xc3\xa5r, at H\xc3\xa9l\xc3\xa8ne kender til hans makabre hemmelighed, ops\xc3\xb8ger Popaul l\xc3\xa6reren medbringende en af sine slagterknive. Han indser, at han ikke l\xc3\xa6ngere kan opn\xc3\xa5 hendes k\xc3\xa6rlighed, og retter derfor kniven mod sig selv. H\xc3\xa9l\xc3\xa8nes f\xc3\xb8lelser for Popaul v\xc3\xa6kkes herved, og hun hj\xc3\xa6lper ham ud i sin bil og k\xc3\xb8rer ham til hospitalet, hvor hans sk\xc3\xa6bne indhenter ham. Efter deres f\xc3\xb8rste og eneste kys d\xc3\xb8r han. Tilbage sidder H\xc3\xa9l\xc3\xa8ne og t\xc3\xa6nker over sin sk\xc3\xa6bne.\n_START_SECTION_\nFilmens temaer\n_START_PARAGRAPH_\nChristian Braad Thomsen skriver om Slagteren, at Chabrol blandt andet arbejder med polariteten mellem k\xc3\xa6rlighed og drab, der fx viser sig ved, at Popaul i sit fors\xc3\xb8g p\xc3\xa5 at tiln\xc3\xa6rme sig H\xc3\xa9l\xc3\xa8ne giver hende en gave, der ligner en stor buket blomster, men viser sig at v\xc3\xa6re en blodig lammek\xc3\xb8lle. Sk\xc3\xb8nt de to hovedpersoner overfladisk set hver is\xc3\xa6r repr\xc3\xa6senterer et af disse forhold (H\xc3\xa9l\xc3\xa8ne k\xc3\xa6rligheden og Popaul drabene), s\xc3\xa5 tager de begge den andens karakter til sig, s\xc3\xa5 fx H\xc3\xa9l\xc3\xa8ne ved at skjule lighteren beskytter morderen Popaul, og Popaul som en k\xc3\xa6rlighedsgave til H\xc3\xa9l\xc3\xa8ne beg\xc3\xa5r selvmord i en situation, hvor han m\xc3\xa5ske lige s\xc3\xa5 godt kunne have myrdet hende._NEWLINE_Et andet tema er bluf\xc3\xa6rdighed, som begge de to hovedpersoner har over for hinanden. Denne bluf\xc3\xa6rdighed tegner Chabrol ogs\xc3\xa5 op ved at undlade at vise konkrete udtryk for s\xc3\xa5vel k\xc3\xa6rlighed som drab; begge dele antydes kun. I den dramatiske konfrontation mod slutningen, hvor Popaul ops\xc3\xb8ger H\xc3\xa9l\xc3\xa8ne med viden om, at hun kender hans hemmelighed, ser man ikke, at han retter kniven mod sig selv. H\xc3\xa9l\xc3\xa8ne, der tror, at hun nu vil blive myrdet, lukker \xc3\xb8jnene, og kameraet f\xc3\xb8lger hendes eksempel, s\xc3\xa5 billedet g\xc3\xa5r i sort. Da man kort efter h\xc3\xb8rer Popauls klagen, \xc3\xa5bnes kameraet igen.'